Raši, Richard, podpredseda vlády SR pre investície a informatizáciu (2019-09-13):
Príjemné popoludnie prajem všetkým. Vážený pán predsedajúci, ctený pán predseda vlády, vážení páni ministri, ctené dámy poslankyne, vážení páni poslanci, pokúsim sa udržať emócie na uzde, ale slovenčina je naozaj ľubozvučná reč a možno aj preto, že sa snaží kombinovať spoluhlásky so samohláskami a je málo slov, kde nájdete tri alebo viac spoluhlások po sebe, napríklad „strč prst skrz krk“. A ja by som doplnil ešte jedno slovo, ktorým by som charakterizoval pocity, ktoré zrejme máte mnohí z vás po vystúpení pána Matoviča, možno aj po tom návrhu, po tom pokryteckom návrhu na odvolanie predsedu vlády, a to je slovo „grc“. Naozaj musím skonštatovať, že to, čo bolo uvedené v prvom a druhom návrhu na odvolanie, je naozaj nechutné a nechutné je aj to, ako sa všetci, ktorí sa pod oba návrhy podpísali, snažia zneužiť vraždu dvoch mladých ľudí na politický boj. Pod návrh sa podpísali poslanci, ktorí ešte zostali verní pánovi Matovičovi, tomu Matovičovi, ktorý, ako sám potvrdil, sa s Kočnerom stretol a rozprávali sa o mieste pre Kočnera na jeho kandidátke. Dovoľte, aby som citoval: „Mal som s ním jedno stretnutie. Písal mi jednu SMS, si pamätám, písal mi, že chce byť 150-ka na našej kandidátke. Nemal som žiadny aktívny kontakt.“ Toto povedal pán Matovič 5. apríla 2019 pre TASR. Tak keď to bolo tak, tak sa aj Igor Matovič stretol s človekom, o ktorom musel vedieť, že je závadový, a bavili sa o mieste na kandidátnej listine OĽANO. A podľa toho, čo pán Matovič priznal, nešiel na stretnutie, o ktorom nevedel, čo ho čaká, ale išiel tam preto, aby toto miesto zbiznisoval, pretože miesto 150 na kandidátke OĽANA je vždy to miesto najatraktívnejšie. A tento človek tu teraz moralizuje. Moralizuje a viete si predstaviť, že by sa stalo, že s vami, opozícia, v jednom poslaneckom klube, v jednej opozícii sedel Kočner, že by ste sa spoločne podpisovali pod návrhy alebo že by ste vedľa neho sedeli na tlačovkách? A napriek tomu, že určite bažíte po tom, aby ste si naplnili svoje politické ambície alebo politické pokyny svojho straníckeho šéfa, vďaka ktorému ste v parlamente, ale verím, že aj toto by bolo na vás veľa. Kým Matovič chodil ku Kočnerovi, za vlády Petra Pellegriniho Kočner skončil v base. Ešte raz, kým Matovič chodil ku Kočnerovi, za vlády Petra Pellegriniho skončil v base. A po množstve výrokov, ktoré pán Matovič za celú svoju politickú kariéru mnohokrát zmenil, myslím si, že je málokto v tejto republike, ktorý by veril, že to stretnutie bolo iba jedno. A možno ich bolo viac a možno pretrvávali až dovtedy, kým Kočner v base neskončil. Pod návrhom sú podpísaní aj poslanci SaS-ky, strany, ktorej šéf Richard Sulík v pozícii druhého najvyššieho ústavného činiteľa, predsedu Národnej rady Slovenskej republiky, sedel u Kočnera a riešil okrem iného aj sumy, koľko bude stáť hlas vtedajších poslancov na podporu Dobroslava Trnku, generálneho prokurátora. Z kontextu vyplýva, že podľa Sulíkových informácií niekoľkí poslanci koalície dostali ponuku 300-tisícovej odmeny, ak zahlasujú za Dobroslava Trnku. Riešili aj to, že Sulík by bol ochotný podporiť Miklošovu vládu, keby Iveta Radičová padla. Dnes už video zo Sasanky, možno z mnohých webov bolo stiahnuté, ale stále sa dá nájsť, ako predseda Národnej rady sedí u Kočnera niekde v obývačke, rozvalený pri stole ako priateľ, pozrite si ho, a debatujú ako najväčší kamoši a tykajú si a Sulík tlačí do seba koláčiky alebo chlebíčky. A dovoľte mi teda, keďže sa tu o tom už hovorilo, aby som vám pripomenul aj prepis Sulíkových správ SMS s Kočnerom, ktorých pravdivosť niekdajší líder opozície, vtedy predseda Národnej rady Slovenskej republiky, nepoprel, len sa ospravedlnil a tým to je podľa neho vybavené. Tak mi dovoľte, aby som trošku zacitoval a možno reagoval aj na pána Osuského, že komunikácia bola po voľbe generálneho prokurátora. Tak teda čujme. 2. 11. 2010 Kočner: „Zdravím ťa, pane, tak hold sa nám to zajtra ukáže. O koľkej by to malo vypuknúť? Dík za odpoveď.“ Sulík: „Je to predposledný bod, tak buď o 17., alebo zajtra.“ Kočner: „Zajtra, myslíš pozajtra?“ Sulík: „Jasné, sorry.“ „Ďakujem a prajem ti šťastnú ruku,“ Kočner. 3. 11. Kočner: „Zmenil sa time?“ Sulík: „Nie, bude do o 11.30, SDKÚ začína nervóznieť.“ Kočner: „Asi budeš prvý vedieť výsledok, tak ak ťa môžem poprosiť, rád by som bol druhý. P. S. Koľko je zaregistrovaných poslancov?“ Sulík: „Práve sa hlasuje, je tu 143 poslancov, ale koľkí budú hlasovať, sa ukáže. Dám vedieť.“ Kočner: „Som ako na ihlách, dík.“ Kočner: „Ku-a, čo počítate makové zrnká?“ Sulík: „70 Trnka, 49 Miššíková, 28 Hrivňák.“ Kočner: „Miššíková 48 alebo 49? A boli aj neplatné hlasy?“ 4. 11. Kočner: „Tak pekný, dobrý deň, ideme na to, myslím fotenie lístkov.“ Sulík: „Hej.“ Kočner: „Nerozumiem týmto zbytočným hlasovaniam, ale to asi preto, lebo nie som politik, chvalabohu.“ Sulík: „Ja hlavne nerozumiem SDKÚ. Včera sme mali aj koaličnú radu, aj voľnú diskusiu, ale stále nechápem, čo s tým Janišom chcelo byť.“ Kočner: „Ja to, myslím, chápem, možno, keď pôjdeš behať, by sme to mohli spolu rozobrať. Ale myslím si, že už aj tebe je jasné, že to vôbec nie je o Trnkovi.“ Opäť Kočner: „Už sa hlasuje?“ Kočner znova: „Hezky si mu naložil, skoro ho j-blo.“ Sulík: „To už dávno nie je o Trnkovi.“ Teraz sa chcem opýtať pani poslankyne Cigánikovej, pána poslanca Galka, pani poslankyne Zemanovej, pána poslanca Dostála, pána poslanca Osuského, pána poslanca Gröhlinga, pána poslanca Klusa, pani poslankyne Kiššovej alebo pani poslankyne Blahovej, vám nevadí, že váš predseda po takejto komunikácii neodišiel? Toto bola náhodná komunikácia? Toto je niečo, na čo stačí povedať, že, sorry, z postu predsedu Národnej rady Slovenskej republiky, z postu predsedu strany? Tak, haló, buďte trošku féroví. Keby ste vtedy odpálili Sulíka, dnes by ste mohli mať teoretické právo niekoho žiadať o nejaké odstúpenie. Ale dnes ho nemáte. A možno je to aj otázka na to, keď sa podpisujete pod také nezmyselné nápady, čo vidíte, keď sa pozriete do zrkadla? Nenapadá vás to slovo grc? Ale vráťme sa do obdobia, keď vládla SDKÚ so SaS-kou a KDH za výdatnej podpory poslancov OĽANO, vyšla kauza Gorila, šéfka Fondu národného majetku pani Bubeníková bola podozrivou č. 1 – odvolala ju koalícia? Nie. A vtedy vám nevadilo, že vaša nominantka v takej pozícii nie je čistá? A máte dvojaký meter, organizoval niekto, pán Matovič, niekto z Trnavy nejaké protesty pred fondom? Nie, pretože svojho človeka si podržíte, nech sa deje, čo sa deje. No a keď som spomenul SDKÚ, musím spomenúť aj tzv. samozvaného nového politika, ako sa sám tituluje, asi najväčšieho prevracača kabátov v slovenskej politike, pána Beblavého. Tento naozaj nevýrazný chlapec sa objavil už v roku 2002 ako štátny tajomník ministerstva práce, sociálnych vecí a rodiny. Bol zástupcom Dzurindovho, nech mi to odpustí, sociálneho netvora Kaníka. Áno, toho Kaníka, ktorý dohadoval eurofondy svojej rodine, toho, ktorý z tisícov invalidných dôchodcov urobil žobrákov. A pri tomto mu, dnes nový politik, v roku 2002 a 2006 mu asistoval, teda už pred 17 rokmi, vtedy mu asistoval. Keď to s jeho SDKÚ – aj vďaka kauze Gorila, ktorá, ktorou bola celá krajina, ktorá bola celá najmä o SDKÚ – išlo dolu vodou, nalepil sa na vychádzajúcu politickú hviezdu Rada Procházku, svoju politiku mal premyslenú, zásadne nebolo treba nič robiť, lebo jeho najbližšia osoba bola šéfkou Transparency International, ktorá za peniaze, bohvie skade, vyhľadávala kauzy a Mirko si len organizoval tlačovky a hral sa na svätého. Keď mu však ani v SIET-i sa nepodarilo dostať k moci, urobil vzburu, zo strany odišiel a spolu s Mihálom, ktorý mal ambíciu viesť SaS-ku, ale Sulíka sa mu nepodarilo vyšachovať, zdá sa, že ani ostatným sa Sulíka nepodarí vyšachovať, si založil stranu SPOLU, ktorá v prieskumoch, sa v prieskumoch pohybovala na úrovni štatistickej chyby. Beblavý opäť zacítil moc, a keď začala rásť popularita našej dnešnej prezidentky, spojil sa s bývalým ultraľavičiarom, neskôr ultrapravičiarom pánom Štefunkom a s podnikateľom, podľa mňa, ktorého by mali, podľa ktorého by mali mať volebné právo iba bohatí, veľkým odporcom drog, pánom Trubanom. No a s touto partičkou sa momentálne pohybuje na politickom výslní a hovorí, že je nový politik a mnohých ľudí naozaj takto oklame, pretože je rovnako nevýrazný ako lienka v roli vlčieho maku. A tento pán sa ale pod návrh nepodpísal len preto, lebo dovolenkoval. Kde? V Amerike. Vážené dámy, vážení páni, takto by som mohol priblížiť profil každého jedného poslanca, ktorý je podpísaný pod absolútne zbytočným návrhom na vyslovenie nedôvery Petrovi Pellegrinimu. Od pána Galka, ktorý odpočúval nielen novinárov, ale aj sekretárky, kamionistu, ktorý išiel náhodou za jeho limuzínou, a možno aj sám seba. Pána Dostála, ktorý bol mladý zväzák, neskôr konzervatívec, teraz liberál a sporadicky podával nezmyselné návrhy, s ktorými sa chcel dostávať do médií, až po každého jedného z nich. Dovoľte mi ale, aby som povedal aj to, čo vláda Petra Pellegriniho urobila, aby som povedal to, že za ten viac ako rok práce sa tu urobilo naozaj veľmi mnoho. Za náš úrad, ktorý kedysi terajší premiér zakladal, sa nám podarilo z Európskej únie, s Európskou úniou vybojovať na budúce programové obdobie druhú najvyššiu sumu na obyvateľa v kohéznom rozpočte. Máme za sebou antibyrokratické zákony, ušetrili sme doteraz viac ako 6 mil. eur na správnych poplatkoch a viac ako 400-tisíc hodín času stráveného na úradoch. Systematicky pomáhame regiónom zlepšovať život a hoci máme 20 tzv. najmenej rozvinutých okresov, v mnohých z nich už nezamestnanosť klesla o polovicu a približuje sa k 5-percentnému celoslovenskému priemeru. A to nehovorím o tom, že táto vláda nejde v línii štvorročných volebných období, ale pozerá do budúcnosti a prostredníctvom aj nášho úradu, aj Úradu vlády pripravuje víziu, ako má táto krásna krajina vyzerať aj o 10 či 20 rokov. Ale keďže naša opozícia vie iba kritizovať a snažiť sa nás kriminalizovať, skúsim ešte stručne zhrnúť, čo vláda pre obyvateľov Slovenska urobila. Pretože vyslovenie nedôvery predsedovi vlády je aj vyslovenie nedôvery celej jeho vláde. Rezort hospodárstva nás podporuje v boji proti byrokracii, priniesli tri antibyrokratické balíčky pre podnikateľov, pracujú na štvrtom. Výrazne rozhýbali aj podporu elektromobility. Parádne sa s nimi naozaj spolupracuje aj pri ukončovaní ťažby hnedého uhlia na Hornej Nitre. Ministerstvo hospodárstva presadilo komplexnú reformu podpory obnoviteľných zdrojov energie, ktorá dáva vyšší dôraz na trhové princípy a výrazne modernizuje celý systém výroby zelenej energie. Ako vicepremiér zodpovedný za regionálny rozvoj si vysoko vážim nielen ja, ale ja desaťtisíce ľudí, ktorí žijú v menej rozvinutých okresoch, podporu investičnej pomoci, ktoré ministerstvo hospodárstva dáva. Ministerstvo kultúry sa už venuje konečne celému Slovensku, nielen Bratislave. Podporuje napríklad folkloristov a konečne sa pohlo aj s rekonštrukciou Krásnej Hôrky. Ministerstvo zdravotníctva, nikto nemôže spochybniť, že systémovo skvalitňuje naše zdravotníctvo a v nemocniciach vidno masívne výdavky nielen na prijímacích oddeleniach, ale aj v novej technike a prístrojoch, ktorú nakupujú s veľkými úsporami. A oceňujem aj ich opatrenia na prilákanie nových lekárov, sestier. Slovensko má strategický plán opatrení na zníženie výskytu nádorových ochorení, ako aj na zlepšenie kvality života pacientov s touto diagnózou. Národný onkologický program, aby sme podchytili onkologické ochorenia čo najskôr a zvýšili úspešnosť liečby a šancu na uzdravenie. Darí sa aj našej diplomacii a Miroslav Lajčák predsedal Valnému zhromaždeniu OSN a teraz stojí na čele OBSE. O tom, čo sa všetko podarilo v rezorte vnútra, bude možno hovoriť pani ministerka, ale chcem zdôrazniť, že polícia objasnila nielen vraždu Jána Kuciaka a Martiny Kušnírovej, ale aj ďalšie, staršie prípady, vraždu primátora Hurbanova a ďalšie. A darí sa im znižovať aj počet dopravných nehôd, mŕtvych na cestách či modernizovať vybavenie hasičov. Veľmi dlho by som mohol hovoriť o sociálnych opatreniach. Rast minimálnej mzdy z 327 eur v roku 2012 na 580 v budúcom roku, zastropovanie veku do dôchodku, príspevky deťom v školách a v škôlkach, obedy zadarmo, ženy na materskej, ktoré dostávajú takmer 100 % svojho predchádzajúceho čistého príjmu, kompenzujeme dôchodky starodôchodcov, zaviedli sme príplatky za prácu v noci, cez víkendy a sviatky, pomôžeme matkám samoživiteľkám s vymáhaním výživného, zvýšili sme opatrovateľské príspevky, dávame viac sociálne odkázaným a najmä nezamestnanosť sa pohybuje na úrovni 5 %. Vážení, toto sú skutočné výsledky sociálnej vlády Petra Pellegriniho, ktoré pociťujú všetci obyvatelia Slovenska. A darí sa nám aj ekonomicky. Výber daní dosahuje historické maximá, snažíme sa o vyrovnaný rozpočet, znižujeme daňové zaťaženie živnostníkov a malých firiem, podporujeme smart investície v mestách a obciach. A takisto aj koaliční ministri robia veľa pre Slovensko a jeho obyvateľstvo. Rezort spravodlivosti elektronizuje Obchodný register, po 15 rokoch bude mať detenčný ústav v spolupráci s ministerstvom zdravotníctva. Pomohli sme ľuďom zjednodušením osobných bankrotov dostať sa z dlhovej pasce, do ktorej sa mnohí dostali aj vďaka pôžičkám od spoločností napríklad Andreja Kisku. Podarilo sa tiež navýšiť takmer o štvrtinu platy justičných zamestnancov, máme nový protischránkový zákon a bojujeme proti korupcii na všetkých frontoch. Rezort dopravy rozbieha a stavia časti diaľnice D3, D1 – juh, D1 – Budimír – Bidovce, obnovila sa výstavba diaľnice pri Ružomberku, prijali dôležité rozhodnutia pri zlyhaní dodávateľa tunela Višňové a pripravili súťaž na desiatky kilometrov nových diaľnic a rezortných ciest. Aj ministerstvo obrany modernizuje naše ozbrojené sily a konečne budeme mať tú techniku, ako akú člen NATO by sme mať mali. Systémovo pristupuje aj k zvyšovaniu aj platu profesionálnych vojakov. Školstvu sa podarilo zdvihnúť platy učiteľov a nepedagogických zamestnancov. Od nového školského roka čaká začínajúcich učiteľov skokové zvýšenie miezd, nástupné platy porastú takmer o 10 %. A mnoho a mnoho ďalších. Poľnohospodárstvo, zelená nafta, ochrana slovenských potravín, podpora slovenských výrobcov. Táto vláda má predsedu vlády, ktorý je akceptovaný v celom svete. A chcem sa spýtať, ktorý premiér z Európy počas prvého roka vo funkcii bol prijatý v Bielom dome, v Kremli, stretol sa s prezidentom Číny, so všetkými dôležitými a európskymi lídrami? Premiér Pellegrini upokojil domácu politickú situáciu, ktorú ste vy, páni z opozície, spolu s daňovým podvodníkom z prezidentského paláca sa snažili rozduchávať pod zámienkou občianskych protestov. Premiér Pellegrini garantoval nezávislosť polície a prokuratúry a máme tu aj výsledok. Ľudia zodpovední za vraždu novinára Jána Kuciaka a jeho priateľky sedia v base a vy sa snažíte Kočnera hodiť na nás, ale fakty hovoria jasne: my sme Kočnera zavreli, ale keď ste boli pri vláde vy, Kočner mal daňovú kontrolu na DPH bez zistení akéhokoľvek porušenia zákona. Tak, prosím, prevezmite zodpovednosť a odíďte do zabudnutia. A nedá mi, aby som sa ešte nevrátil vo svojom príhovore k tomu, čo tu odznelo, teda najmä v úvodnom príhovore navrhovateľa. Z môjho pohľadu, keď si vezmeme výkladový alebo synonymický slovník, tak pri slovách pokrytec a klamár by nám pravdepodobne v Googli, ktorý tu bol spomínaný, muselo vyskočiť slovo Matovič. Matovič povedal, že každý z nás platí dane. Tak to snáď z úst pána Matoviča nie je pravda. Uznaný daňový podvodník, ktorý nebol odsúdený len preto, že bol skutok premlčaný, ale sa stal. O platení či neplatení miezd mladým študentom sa môžu písať historky, snáď dnešná schôdza bola dôležitá preto, že vieme, koľko ich mohlo byť, medzi 25- a 30-tisíc, ktorých zamestnával. Odvolávanie premiéra pre 19 rokov jeho života, tak potom by za svoj život pán Matovič asi už mal sedieť dávno v base. A keď hovorí pán Matovič, že stál na, že pán predseda vlády stál na strane mafie, tak z toho, čo sa už všetko o Igorovi Matovičovi popísalo, tak kým premiér stál na strane mafie, tak pán Matovič musel byť mafián. On vie, čo sa hovorí na predsedníctvach strany SMER – sociálna demokracia. Počuli ste, že vie presne, čo sa hovorí na našich predsedníctvach. Tak keď to naozaj vie, tak používa presne také praktiky ako Marian Kočner. Vážené dámy, vážení páni, naozaj táto schôdza, jej prvý aj druhý návrh sú úplne, úplne zbytočné. A zopakujem na záver to najdôležitejšie. Kým sa páni z opozície, lídri minimálne dvoch strán, s Matovičom stretávali, pardon, s Kočnerom stretávali, za nás skončil v base. Ďakujem pekne. (Potlesk.)